एफ सी बार्सिलोना
फुटबॉल क्लब बार्सिलोना (Catalan pronunciation: [fubˈbɔɫ ˈkɫub bərsəˈɫonə] ( सुनें)), जिसे आमतौर पर केवल बार्सिलोना या कभी कभी मात्र बार्सा के नाम से जाना जाता है, स्पेन के कैटलोनिया प्रांत के बार्सिलोना में स्थित एक पेशेवर फुटबॉल क्लब है। जोआन गम्पेर् के नेतृत्व में स्विस, अंग्रेजी और कैटलन फुटबॉल खिलाड़ियों के एक समूह द्वारा 1899 में स्थापित यह क्लब कैटलन संस्कृति और कैटलन राष्ट्रवाद का प्रतीक बन चुका है और शायद इसीलिए इसका आदर्श वाक्य है- ""Més que un club" (अर्थात् केवल एक क्लब मात्र नहीं)। अन्य फुटबॉल क्लबों के विपरीत इसके समर्थक ही इस क्लब के मालिक हैं और इसका संचलन भी करते हैं। यह क्लब € 483000000 के सालाना कारोबार के साथ विश्व का चौथा और और कुल मूल्य 2600000000 € के साथ दुनिया का दूसरा सबसे धनी फुटबॉल क्लब है। क्लब की रियल मैड्रिड के साथ एक लंबे समय से प्रतिद्वंद्विता है, दोनों टीमों के बीच मैच को एल क्लासिको (एक क्लासिक) के रूप में देखा जाता है। इस क्लब ने 23 ला लिगा (लीग मैच), 27 कोप देल रेय (क्षेत्रीय कप), और 11 सुपेर कोप दे एस्पन (स्पेनी सुपर कप) जीते हैं, तथा अंतरराष्ट्रीय क्लब फुटबॉल में बार्सिलोना ने 5 यूईएफए चैंपियंस लीग, 4 यूईएफए सुपर कप और 3 फीफा क्लब विश्व कप ट्राफियां जीती हैं। 2009 में बार्सिलोना ला लिगा, कोपा डेल रे और यूईएफए चैंपियंस लीग की तिकड़ी एक साथ जीतने वाला पहला स्पेनिश क्लब बना। यह क्लब उसी वर्ष स्पेनिश सुपर कप, यूईएफए सुपर कप और फीफा क्लब विश्व कप कों भी जीतने के साथ ही एक ही साल में छह प्रतियोगिताओं में से छह जीतने वाला पहला फुटबाल क्लब बन गया।